Bekendstelling: Ford se alternatiefDie nuwe Ford Fiesta (Foto: Ford) Die kompakte luikrugsegment is die grootste in die Suid-Afrikaanse motormark. ŉ Goeie mededinger in dié segment is van kardinale belang vir enige handelsmerk. Volkswagen sit met ŉ reuseaandeel van dié segment in die Polo en Polo Vivo. Verdien Ford ŉ groter aandeel van daai segment? Welkom aan die allernuutste Ford Fiesta. Die motor is ŉ direkte mededinger vir die VW Polo. Dit het sy eie benadering tot die kompakte luikrug. Die Ford is meer van ŉ bestuurder se motor. Wat ek hiermee bedoel is – dit is nie net ŉ vervoermiddel nie. Dit het ŉ effense sjarme wat baie motors nie het nie. Die Fiesta por jou aan om die reis te geniet, nie net doelloos van een plek na die volgende te ry nie. Die skoner ontwerp is vir my regtig mooi. Ek hou veral van die voorkant en die skoon, nuwe gesig. Die sierwiele wat standaardtoerusting is op die Fiesta is albei mooi, 16 of 17”. Die Titanium-weergawe se Xenon-ligte is opvallend en rond die pakket mooi af. Die binneruim is netjies. Ek hou baie van die sitplekke en meeste van die paneelbord is ergonomies uitgelê. Die Fiesta is ŉ baie smaller motor as die Polo, maar mens raak dit vinnig gewoond. Beenruimte vir agterste passasiers is heeltemal goed vir dié segment. Ek het wel twee kwale met die nuwe Fiesta. Die inligtingstelsel se skerm wat so regop staan uit die paneelbord lyk soos ŉ nagedagte. Ek sou dit verkies as dit beter integreer was. Die instrumente se ontwerp is vir my teleurstellend en verbeeldingloos, heeltemal die teenoorgestelde as die res van die voertuig. Die kajuit is baie verfynd en daar is min pad- en windgeraas. Die nuwe Ford Fiesta (Foto: Ford) Die ritgehalte in die Fiesta is regtigwaar puik. Die Titanium-weergawe op 17”-wiele ry lekker, maar die 1.5 TDCi Trend op 16”-wiele ry soos ŉ droom. ŉ Verskriklike slegte pad tussen Rustenburg en Lanseria in Gauteng het hom geensins gesteur nie. Boonop is die padhouvermoë indrukwekkend goed. Daar is bitter min bakrol, en mens kan die Fiesta regtig geniet in die draaie. Pryse lyk met die eerste oogopslag effens hoog, maar as mens die hoë spefisikasievlakke van die Fiesta in ag neem – dan is hy so R18 000 goedkoper per model as die gelykstaande Polo. Om die spesifikasies te vergelyk, klik hier. Die reeks lyk só: Die reeks word gedek deur ŉ 4 jaar/120 000 km-waarborg en 4 jaar/60 000 km-diensplan asook 3 jaar/onbeperkte km-padbystand. Ons sal die Fiesta tydens die indiepte-resensie met sy mededingers vergelyk.